Document ID: 31993R1541

ΚΑΝΟΝΙΣΜΟΣ (ΕΟΚ) αριθ. 1541/93 ΤΟΥ ΣΥΜΒΟΥΛΙΟΥ της 14ης Ιουνίου 1993 για τον καθορισμό του ποσοστού της παύσης της καλλιέργειας γαιών χωρίς σύστημα εναλλαγής που αναφέρεται στο άρθρο 7 του κανονισμού (ΕΟΚ) αριθ. 1765/92
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση καθεστώτος στήριξης των παραγωγών ορισμένων αροτραίων καλλιεργειών (1), και ιδίως το άρθρο 7 παράγραφος 1,
Εκτιμώντας:
ότι, σύμφωνα με το άρθρο 7 παράγραφος 1 δεύτερο εδάφιο του κανονισμού (ΕΟΚ) αριθ. 1765/92, είναι δυνατόν να επιτρέπεται η παύση της καλλιέργειας γαιών χωρίς σύστημα εναλλαγής, εφόσον το ποσοστό είναι μεγαλύτερο από εκείνο που προβλέπεται για την παύση της καλλιέργειας, με βάση ένα σύστημα εναλλαγής- ότι αυτό το ποσοστό πρέπει να εξασφαλίζει μείωση της παραγωγής συγκρίσιμη σε εκείνη που προκύπτει από την παύση της καλλιέργειας με βάση ένα σύστημα εναλλαγής- ότι, από μια επιστημονική μελέτη σύγκρισης της αποτελεσματικότητας, όσον αφορά τη συγκράτηση της παραγωγής μεταξύ αυτών των δύο τύπων παύσης καλλιέργειας, φαίνεται ότι μία διαφορά 5 μονάδων σε σχέση με την παύση της καλλιέργειας με σύστημα εναλλαγής επιτρέπει να επιτευχθεί ο επιδιωκόμενος σε κοινοτικό επίπεδο στόχος-
ότι υπάρχουν στην Κοινότητα ζώνες οι οποίες πρέπει να χαρακτηρισθούν ως ευπρόσβλητες από τη νιτρορύπανση των υδάτων- ότι η προστασία των υδάτων στις ζώνες αυτές ή ακόμα και στο σύνολο του εδάφους ενός κράτους μέλους, πρέπει να περιλαμβάνει, κατ' εφαρμογή της οδηγίας 91/676/ΕΟΚ του Συμβουλίου της 12ης Δεκεμβρίου 1991 για την προστασία των υδάτων από τη νιτρορύπανση γεωργικής προέλευσης (2), ένα υποχρεωτικό καθεστώς περιορισμού της χρησιμοποίησης λιπασμάτων- ότι ένα τέτοιο καθεστώς μπορεί, υπό ορισμένους όρους, να αντιστοιχεί σε σημαντική μείωση της χρησιμοποίησης λιπασμάτων σε σχέση με τις συνήθεις πρακτικές και, κατά συνέπεια, να παρέχει συμπληρωματικές εγγυήσεις για τη συγκράτηση της παραγωγής- ότι, συγχρόνως, η ενθάρρυνση της παύσης της καλλιέργειας γαιών χωρίς σύστημα εναλλαγής, στις ζώνες αυτές, μπορεί να διευκολύνει την επιδίωξη των στόχων της εν λόγω οδηγίας- ότι πρέπει, συνεπώς, να καθοριστεί, για τις ζώνες αυτές, σε τρεις μονάδες η διαφορά σε σχέση με την παύση της καλλιέργειας με βάση ένα σύστημα εναλλαγής-
ότι τα διάφορα ινστιτούτα που έλαβαν μέρος στη μελέτη, ξεκίνησαν από διαφορετικές υποθέσεις όσον αφορά την επίδραση της αμειψισπορίας στην απόδοση- ότι η εν λόγω μελέτη, η οποία διεξήχθη επί ένα έτος, δεν κατέληξε σε οριστικό συμπέρασμα γι' αυτό το σπουδαίο ζήτημα- ότι είναι, συνεπώς, αναγκαίο να προβλεφθεί μια πιο εμπεριστατωμένη μελέτη υπό καλύτερους όρους- ότι αυτή η νέα μελέτη θα έπρεπε να γίνει σε μια έκταση αρκετά σημαντική, χωρίς όμως να κινδυνεύσει ο στόχος συγκράτησης της παραγωγής- ότι, για την ευόδωση μιας τέτοιας μελέτης, θα χρειαζόταν περίοδος δύο ετών- ότι, επειδή η ακραία περίπτωση, τόσο όσον αφορά την έκταση της αγρανάπαυσης όσο και την εμφανή διαφορά αποτελεσματικότητος μεταξύ της παύσης καλλιέργειας με και χωρίς σύστημα εναλλαγής σημαίνει ότι το πείραμα αυτό πρέπει να γίνει σ' αυτό το ίδιο το κράτος μέλος- ότι, προκειμένου να εξασφαλιστεί η ευρεία συμμετοχή στην παύση καλλιέργειας που δεν βασίζεται σε σύστημα εναλλαγής, αφενός, και για να δημιουργηθούν οι απαιτούμενες προϋποθέσεις για τη μελέτη, αφετέρου, το πρόσθετο ποσοστό θα πρέπει να είναι χαμηλότερο από πέντε μονάδες- ότι πρέπει, για το σκοπό αυτό, να καθοριστεί το εν λόγω πρόσθετο ποσοστό σε τρεις μονάδες για κάθε κράτος μέλος στο οποίο, σύμφωνα με τις τελευταίες διαθέσιμες εκτιμήσεις, η έκταση που θα τεθεί σε αγρανάπαυση υπερβαίνει το 13 % της βασικής έκτασης το πρώτο έτος- ότι οι καλύτερες διαθέσιμες εκτιμήσεις βρίσκονται στο προσχέδιο προϋπολογισμού για το 1994-
ότι οι διατάξεις του παρόντος κανονισμού δεν θίγουν τις υποχρεώσεις που απορρέουν για τα κράτη μέλη από την οδηγία 91/676/ΕΟΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το ποσοστό της παύσης καλλιέργειας γαιών χωρίς σύστημα εναλλαγής που αναφέρεται στο άρθρο 7 παράγραφος 1 δεύτερο εδάφιο του κανονισμού (ΕΟΚ) αριθ. 1765/92 καθορίζεται στο επίπεδο του ποσοστού της παύσης καλλιέργειας γαιών που βασίζεται σε σύστημα εναλλαγής που αναφέρεται στο ίδιο άρθρο, αυξημένο κατά πέντε εκατοστιαίες μονάδες.
2. Ωστόσο, επιτρέπεται ένα ποσοστό αυξημένο μόνο κατά τρεις εκατοστιαίες μονάδες:
- στις ευπρόσβλητες ζώνες που αναφέρονται στην οδηγία 91/676/ΕΟΚ, ή στο σύνολο του εδάφους κράτους μέλους που επιλέγει να εφαρμόσει τα προγράμματα δράσης που προβλέπει η εν λόγω οδηγία, και την προϋπόθεση ότι εφαρμόζεται σημαντική μείωση στη χρησιμοποίηση λιπασμάτων, η οποία αναγνωρίζεται ως τέτοια από την Επιτροπή,
- για να τεθούν γαίες σε αγρανάπαυση ενόψει των περιόδων 1994/95 και 1995/96, σε κάθε κράτος μέλος στο οποίο, σύμφωνα με τις εκτιμήσεις του προσχεδίου προϋπολογισμού για το 1994, η έκταση που θα τεθεί σε αγρανάπαυση στο πρώτο έτος του καθεστώτος θα υπερβεί το 13 % της βασικής έκτασης που ορίζει ο κανονισμός (ΕΟΚ) αριθ. 845/93 (3).
Άρθρο 2
1. Κατά το πέρας της περιόδου 1995/96, η Επιτροπή καταρτίζει έκθεση για τις επιπτώσεις της εφαρμογής του άρθρου 1 παράγραφος 2 πρώτη περίπτωση στην παραγωγή, η οποία θα συνοδεύεται, ανάλογα με τις ανάγκες, από κατάλληλες προτάσεις.
2. Κατά την περίοδο που αναφέρεται στο άρθρο 1 παράγραφος 2 δεύτερη περίπτωση, η Επιτροπή προβαίνει σε μελέτη για να καθορίσει τις επιπτώσεις του συστήματος εναλλαγής στην απόδοση στα ενδιαφερόμενα κράτη μέλη. Εάν από τη μελέτη αυτή προκύψει ότι οι τρεις συμπληρωματικές εκατοστιαίες μονάδες για την παύση καλλιέργειας χωρίς σύστημα εναλλαγής δεν παρέχουν τις ίδιες εγγυήσεις, όσον αφορά τη συγκράτηση της παραγωγής, με το επιλεγέν ποσοστό για την παύση καλλιέργειας που βασίζεται σε σύστημα εναλλαγής, το ποσοστό που θα εφαρμόζεται, σ' αυτά τα κράτη μέλη, για την παύση της καλλιέργειας γαιών χωρίς σύστημα εναλλαγής από την περίοδο 1996/97, θα αυξηθεί, σε συνάρτηση με τα αποτελέσματα της μελέτης αυτής, εντός του ορίου του ποσοστού που αναφέρεται στο άρθρο 1 παράγραφος 1.
Άρθρο 3
Οι λεπτομέρειες εφαρμογής του παρόντος κανονισμού, και ιδίως ο ορισμός της έννοιας "σημαντική μείωση" που αναφέρεται στο άρθρο 1 παράγραφος 2, καθώς και το ποσοστό για την παύση καλλιέργειας γαιών χωρίς σύστημα εναλλαγής που εφαρμόζεται στα κράτη μέλη που αναφέρονται στο άρθρο 1 παράγραφος 2 δεύτερη περίπτωση, από την περίοδο 1996/97, θεσπίζονται σύμφωνα με τη διαδικασία που αναφέρεται στο άρθρο 12 του κανονισμού (ΕΟΚ) αριθ. 1765/92.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 14 Ιουνίου 1993.

Labels: 20
19
6